גדעון פרייטג

גדעון פרייטג (נולד ב-11 באוקטובר 1943) הוא כדורסלן עבר ישראלי בגובה 1.74 מטר ששיחק בעמדת הגארד בין היתר במכבי תל אביב בשנות ה-60. זכה ב-5 אליפויות ו-4 גביעי מדינה. כן שיחק בנבחרת ישראל. לאחר פרישתו עסק בעריכת דין ובעסקנות ספורט. פרייטג החל את דרכו בקבוצת הנוער של מכבי תל אביב. בעונת 1961/1962 העלה המאמן יהושע רוזין את פרייטג לקבוצת הבוגרים. באותן שנים כוכבי הקבוצה היו שבתאי בן-בסט, רלף קליין, תני כהן-מינץ, דוד פריש, אמנון אבידן ויעקב אדליסט. בעונתו הראשונה בקבוצה, לאחר שנתיים הפסקה זכתה מכבי באליפות המדינה (ה-6 בתולדותיה) לאחר ניצחון על ה-2 בטבלה הפועל חיפה 63:55 במגרש מכבי שלושה מחזורים לסיום הליגה, עם מאזן 2–20. פרייטג שיחק 6 משחקים וקלע בממוצע של 6.8 נקודות למשחק. בשנת 1963 יצאה הקבוצה למסע משחקים בדרום אמריקה, אך פרייטג לא הצטרף לקבוצה עקב בגרויות. בשתי העונות הבאות, 1962/1963 ו-1963/1964 זכתה הקבוצה פעמיים בדאבל. פרייטג הצעיר היווה שחקן משלים וקלע בממוצעים של 6.8 ו-4.8 בהתאמה. בשנת 1964 השתתף במשחקי נבחרת העתודה. בעונה לאחר מכן, 1964/1965 הפסידה מכבי את האליפות להפועל תל אביב. פרייטג שיחק 17 משחקים וקלע בממוצע של 9.8 נקודות. עם זאת זכתה הקבוצה שוב בגביע המדינה, כאשר פרייטג קלע בגמר 2 נקודות. בשנת 1965 זומן פרייטג לנבחרת ישראל הבוגרת לאליפות אירופה בכדורסל. הנבחרת, תחת המאמן רוזין, סיימה במקום השישי עם 5 ניצחונות ו-4 הפסדים. פרייטג נכלל בסגל אך לא שותף. כן באותה שנה ייצג את נבחרת ישראל במשחקי המכביה השביעית, במהלכן גרפה הנבחרת מחמאות לאחר שהפסידה בגמר לארצות הברית 74:66 כאשר פרייטג בלט במשחק הגמר. בעונת 1965/1966 סיימה הקבוצה שוב במקום השני אחרי הפועל תל אביב. פרייטג הפך לשחקן חמישייה בקבוצה כאשר שיחק ב-26 משחקים וקלע בממוצע של 12.7 נקודות למשחק. כן באותה עונה זכתה בגביע המדינה לאחר ניצחון 66:62 על הפועל תל אביב, כשפרייטג קלע בגמר 7 נקודות. לקראת עונת 1966/1967 הצטרף טל ברודי למכבי תל אביב. באותה עונה השתתף פרייטג בסדרה נגד חובנטוד בדאלונה, במסגרת רבע גמר הגביע האירופי למחזיקות גביע, מה שנקרא לימים נס בדאלונה. באותו משחק איבד פרייטג את הכדור האחרון במשחק, מה שכפה על הצדדים משחק שלישי שבסיומו הקבוצה ניצחה ועברה שלב. לאחר שעברה את בדאלונה, הפסידה בהמשך מכבי בגמר לאיניס וארזה. בזירה המקומית, בדרבי דרמטי ביד אליהו 3 מחזורים לתום העונה הפסידה מכבי להפועל 67:70 ובכך שמרה על המקום הראשון בטבלה לאחר שבמשחק הקודם ניצחה מכבי את הפועל ב-4 נקודות הפרש. בהמשך ניצחה מכבי את שני משחקיה הבאים (הפועל ירושלים בחוץ ומכבי חיפה בבית) וזכתה באליפות ה-9 בתולדותיה במאזן 2–24. פרייטג השתתף ב-25 משחקים וקלע בממוצע של 9.3 נקודות למשחק. בעונה הבאה, 1967/1968, השתתף פרייטג במשחק הראשון אי פעם מול ריאל מדריד. בזירה המקומית, זכתה מכבי תל אביב באליפות המדינה ה-10 בתולדותיה, עם מאזן של 1–25. האליפות הושגה לאחר ניצחון במשחק העונה על הפועל תל אביב ביד אליהו, 2 מחזורים לסיום העונה, בתוצאה 76:65, כאשר ערב המשחק היה הפער בין הקבוצות נקודה בלבד. פרייטג השתתף ב-17 משחקים וקלע בממוצע של 6.6 נקודות למשחק. עונת 1968/1969 הייתה עונתו האחרונה של פרייטג במכבי תל אביב. הפועל תל אביב אשר הציגה באותה עונה חמישית יהודים אמריקאים (שכללה בין היתר את מרק טורנשיין ובארי לייבוביץ') זכתה בדאבל - אליפות, עם יתרון של שלוש נקודות בטבלה לפני מכבי תל אביב, וגביע המדינה, לאחר שהפועל הביסה בגמר הגביע את מכבי תל אביב 70:88. פרייטג השתתף ב-19 משחקים וקלע בממוצע של 6.4 נקודות במשחק. לקראת עונת 1969/1970 עבר פרייטג למכבי פתח תקווה ששיחקה בליגה השנייה. בעונתו היחידה בקבוצה לא הצליח פרייטג להובילה חזרה לליגה הראשונה. בשנת 1970 השתתף בנבחרת הכדורסל של אס"א באוניברסיאדה. בעונת 1970/1971 עבר פרייטג למכבי רמת גן, תחת המאמן זוהר כהן ושיתף פעולה עם עמיקם ריקלין וסטנלי פלסינגר. בשתי העונות הראשונות סיימה הקבוצה במקומות השביעי והשישי, כאשר פרייטג קולע בממוצע של 9.7 ו-5.8 נקודות למשחק בהתאמה. בשנת 1972 הפסידה הקבוצה בגמר הגביע למכבי תל אביב, כאשר פרייטג קלע בגמר 4 נקודות. בעונת 1972/1973 בהובלת הכוכב לארי גורדון, רשמה הקבוצה את הישג השיא שלה עד אז כאשר סיימה את הליגה במקום השני עם 16 ניצחונות ו-6 הפסדים, אחרי האלופה מכבי תל אביב. פרייטג רשם 3 משחקים בלבד וקלע בממוצע של 6.3 למשחק. בסיום העונה פרש מכדורסל. סך הכל שיחק פרייטג 11 עונות בליגה הבכירה בהן רשם 296 משחקי ליגה וקלע 1,387 נקודות, והוא מדורג במקום ה-38 בקלעי מכבי תל אביב בכל הזמנים. במדי מכבי תל אביב היה שותף פרייטג ל-5 אליפויות ו-4 גביעי מדינה. במדי נבחרת ישראל רשם פרייטג 10 הופעות. בסמוך לאחר פרישתו עסק בעריכת דין, ובמקביל אימן את הפועל כפר ויתקין מהליגה השנייה, ממנה התפטר בשנת 1976. בשנת 1991 החליף פרייטג את נח קליגר בתפקיד יו"ר מכבי רמת גן. בשנת 2001 מונה לתפקיד יו"ר מנהלת הליגה. פרופיל, באתר פיב"א גדעון פרייטג - קלעי כל הזמנים, אתר מנהלת הליגה כרטיס שחקן, אתר מכבי תל אביב משה לרר, 681 נקודות במחזור הראשון בליגה לכדורסל, מעריב, 22 באוקטובר 1961 גדעון פרייטג - קלעי כל הזמנים, אתר מנהלת הליגה אריה ליבנת, עולם הספורט נפרד מנח קליגר: "אירופה היתה בידיים שלו, מכביסט בלב ובנפש", באתר הארץ, 13 בדצמבר 2018 יהושע כהנא, העתודה גברה במשחק חלש על כדורסלני ניו ג'רזי, מעריב, 16 באוגוסט 1964 גדעון פרייטג, אליפות אירופה 1965, אתר פיב"א אלכס דורון, ארצות הברית אלופת הכדורסל, מעריב, 30 באוגוסט 1965 שלושה זרים יופיעו מחר בפתיחת הליגה בכדורסל, מעריב, 16 באוקטובר 1969 יעקב ברוש, נבחרות אס"א בכדורסל וכדורעף מתחילות בהכנות לאוניברסיאדה, מעריב, 29 במרץ 1970 מכבי תל אביב, קלעי כל הזמנים, אתר מנהלת הליגה קבוצת הכדורסל, מעריב, 24 בנובמבר 1974 הנהלת מחלקת הכדורסל, מעריב, 13 בינואר 1976 אבי סגל ורפאל נאה, פרייטג הרוויח כחצי מיליון שקל במנהלת ב-10 חודשים, באתר ynet, 8 באוגוסט 2002